徧游廬山示萬杉長老大璉
作者：楊萬里
朝代：宋

paragraphs: 肩輿小斑筠，地志古青冊。
初穿千長松，忽仰萬絕壁。
觀山不知名，披志失山色。
行行問不住，一一漸可識。
何代五老人，登峰化爲石。
年齡今幾春，齒牙諒無力。
天賜五玉乳，與渠供朝食。
淵明醉眠處，石上印耳迹。
逸少養鵝池，蘚花漬餘墨。
鶴鳴南天青，龜拜北斗白。
栖賢緣不淺，月枕借雲席。
萬杉與開先，弄泉碎珠璧。
病眸貪窮眺，趼趾怯周歷。
同游多俊人，淡話半禪伯。
茲來殆天假，不爾豈人及。
歸船載曉星，回首兩相憶。